stanford-oval/wikipedia huggingface dataset:
חוואסה
היוזמה להקמת השכונה

את הקמת היישוב יזמו הממשל הבריטי ועיריית חיפה כחלק מיוזמתם לפנות את שכונת הצריפים "ארד אל-רמל" ששכנה בחוף שמן ליד בית החרושת "שמן" ומתן פתרון מתאים לאוכלוסייה הערבית ששכנה במקום, ובשנים 1934-1935 מנתה כ-1,700 תושבים. מקור האוכלוסייה בשכונה היה כפריים שהגיעו מכפרי הגליל והשומרון וחלקם מהגרי עבודה מחורן שבסוריה. ההחלטה מתחילת מאי 1936 להעביר את תושבי ארד אל-רמל לשטח שהיום שוכנת בו שכונת נווה יוסף נתקלה בהתנגדות תושבי נווה שאנן. אי לכך אותר שטח חלופי גדול יותר ובעל שיפועים נוחים יותר, ליד בלד א-שיח'. השטח לא נכלל בשטח השיפוט של העיר חיפה, וכוונת השלטונות הייתה לספח אותו לעיר. בעקבות ההחלטה הוכשר השטח על ידי מחלקת עבודות ציבוריות. הכשרת השטח הסתיימה ב-1938. במקביל לסיום הכנת השטח נהרסו בארד אל-רמל צריפים רבים. בדוח העירייה נכתב שרוב האוכלוסייה הערבית לא אהד את הפתרון שהוצע להם. 140 משפחות עברו לחוואסה, חלק עבר לבלד א-שיח' וחלקם חזרו לכפרים מהם היגרו לחיפה. המפונים שעברו לשטח החדש הקימו לעצמם צריפים מפח ומעץ בלי שהתחשבו בסימון החלקות שנעשה על ידי המחלקה לעבודות ציבוריות. בעקבות כישלון תוכנית הדיור, הותיר הממשל הבריטי את השכונה ללא תוכנית מאושרת. בשנת 1944 בחרו תושביה ועד לניהול ענייני השכונה. במהלך 1946 נעשה ניסיון נוסף, הסתיימה תוכנית הדיור, נקבעו גבולות לשכונה והוחלט להרחיב את שטח השיפוט של העיר חיפה כך שיכלול את שטח השכונה. גם תוכנית זאת לא צלחה בעקבות התנגדות הערבים שהושפעה מהסלמת הסכסוך היהודי-ערבי. ב-1946 התגוררו בשכונה כ-450 משפחות, רובם בצריפים ומיעוטם, כ-25 משפחות, במבני אבן ובלוקים
מלחמת העצמאות

תושבי הכפר היו בעלי תודעה פוליטית מפותחת. במהלך המרד הערבי בשנות ה-30 ביצעו הבריטים מספר פעולות בתחומי הכפר ואף תכננו להרסו, אך ללא הצלחה, הכפר נשאר עומד עד מלחמת העצמאות.
ב-30 בדצמבר 1947 זרקו לוחמי האצ"ל פצצות לעבר ריכוז של פועלים ערבים בשער בתי הזיקוק, פעולה בה נהרגו שישה מבין הפועלים הערבים ועשרות נפצעו. כתגובה לכך רצחו פועלים ערבים בבתי הזיקוק 39 פועלים יהודים מבין חבריהם לעבודה. באותו יום שלח ארגון ההגנה ארבע מחלקות מהגדוד הראשון של הפלמ"ח ושתי מחלקות מחי"ש חיפה לתקוף את הכפרים בלד א-שיח' וחוואסה, בהם התגוררו פועלים רבים מבתי הזיקוק. מפקד הכוח היה חיים אבינועם. לדברי בני מוריס נהרגו בחוואסה 16 גברים ונפצעו 19. לדברי יואב גלבר בשני הכפרים נהרגו בין 15 ל-20 מתושבי בהם גם נשים וילדים ונפצעו נוספים. הוא ציין כי הידיעות שנקבו במספרים גבוהים יותר היו ככל הנראה "מופרזות מאוד". בפעולה נהרגו גם 3 מאנשי "ההגנה", ביניהם מפקד הפלוגה, חנן זלינגר.
בעקבות המתקפה עזבו ב-7 בינואר 1948 חלק מתושבי שני הכפרים, ואת מקומם תפסו מתנדבים ערבים שהגיעו מחוץ לחיפה כדי להגן על הכפר.
במלחמת העצמאות פגעו תושבי הכפר בתחבורה שעברה בכביש הראשי הסמוך אליהם.[דרוש מקור]
בתחילת אפריל 1948, עזבה יחידה של הלגיון הערבי שחנתה במקום. עזיבתה הביאה לעזיבת רוב תושבי חוואסה את בתיהם.
מוריס העריך כי נפילת חיפה הערבית והידיעות על יציאת תושביה הן שגרמו לתושבי הכפר להתפנות.
הערות שוליים

↑  תמיר גורן, "שיכון  לעניים: ייסוד חוואסה והניסיונות לבניית שכונה ערבית בתקופת המנדט", אופקים בגאוגרפיה, חוברת 62, עמוד 62, 2004
↑  תמיר גורן, "שיכון  לעניים: ייסוד חוואסה והניסיונות לבניית שכונה ערבית בתקופת המנדט", אופקים בגאוגרפיה, חוברת 62, עמודים 61-82, 2004
↑  עשרות ממרצחי בית הזיקוק נהרגו בהתקפות ההגנה, דבר, 2 בינואר 1948
↑  בני מוריס, קורבנות, הוצאת עם עובד, 2003, עמ' 192-191
↑  יואב גלבר, קוממיות ונכבה : ישראל, הפלסטינים ומדינות ערב, 1948, אור יהודה: דביר, תשס"ד 2004, עמ' 65-64.
1 2  בני מוריס, לידתה של בעיית הפליטים הפלסטינים 1947–1949, עמ' 133.
↑  יואב גלבר, קוממיות ונכבה: ישראל, הפלסטינים ומדינות ערב, 1948, דביר, תשס"ד 2004, עמ' 139
↑  בני מוריס, לידתה של בעיית הפליטים הפלסטינים 1947–1949 –  באנגלית עמוד 208-297 [דרושה הבהרה]
ג'סי צ'יסי

| --- | --- |
 מדינה:  זמביה 
 www.jessiechisi.com
 
ג'סי צ'יסי (באנגלית: Jessie Chisi) היא במאית ותסריטאית קולנוע מזמביה.
ביוגרפיה

צ'יסי נולדה וגדלה בזמביה. היא השתתפה במחנה הכישרונות בדרבן בשנים 2009 ו-2010 והתקבלה למחנה הכישרונות Berlinale, בגרמניה. היא השלימה תואר ראשון במכון לתקשורת המונים בזמביה, וכן לימודי תעודה ביזמות בMIT. ב-2015, מונתה כעמיתה בתוכנית Mandela Washington Fellowship for Young African Leaders
ב-2013 יסדה צ'יסי את פסטיבל הסרטים הקצרים של זמביה, המציע במה לסרטים בני 15 דקות או פחות. והקימה את התוכנית "קולנוע צעיר בזמביה". צ'יסי היא פעילה מסורה למען זכויות האדם, ומאמינה בכוחו של הקולנוע לייצר שינוי, ולהזניק את ארצה קדימה. היא נחשבת לדמות מובילה וחלוצה של תעשיית הקולנוע הצעירה של זמביה.
ההצעה של צ'יסי לברלינלה, שנקרא באותו שלב Woman On Hold, הפך בסופו של דבר לסרטה משנת 2014, Between Rings, אשר מומן על ידי קרן הקולנוע הפיני. הסרט עסק בבת דודה של צ'יסי, אסתר פירי, המתאגרפת הראשונה של זמביה, ועל המתח שלה בשל הצורך לבחור בין נישואים לבין הקריירה. הקרנת הבכורה אירעה בפסטיבל סרטי התעודה הבינלאומי של קופנהגן.
ב-2016 היא שיתפה פעולה עם קאסי קאבוויטה בסרט Sound of Silence, סרט על אלימות מיניות וזוגית. היא כתבה, הפיקה בשיתוף, וביימה בשיתוף את הסרט Imagination (2017), על ילד צעיר משכונת עוני בלוסאקה, אשר חולם כנגד כל הסיכויים להיות במאי.
צ'יסי מחלקת את זמנה בין פינלנד לזמביה.
פילמוגרפיה

Between Rings: The Esther Phiri Story, 2014
Zambia's Boxing Star, 2016. .
Imagination, 2017
Every woman knows
Goodbye
Unborn
הערות שוליים

↑  Mandela Washington Fellowship for Young African Leaders
↑  Beti Ellerson, Jessie Chisi talks about "Between Rings: The Esther Phiri Story" and her hopes for Zambian cinema, African Women in Cinema blog, 10 September 2014.
↑  Jessie Chisi, Festival Scope Pro (ארכיון)
↑  Tambay A. Obenson, Trailer: ‘Between Rings’ (Doc on Esther Phiri – Zambian Boxing Champ), Indie Wire, October 21, 2014.
↑  Zambian Movie on GBV coming soon, Lusaka Times, 27 April 2016.
↑  Jessie Chisi premieres "Imagination", Zambia Daily Mail, 3 March 2017.
אלדין חתוקאי

אלדין חתוקאי
אלדין חתוקאי הוא חתן פרס ישראל על מפעל חיים בעמל כפיים לשנת התשמ"ו.
ביוגרפיה

חתוקאי, בן הקהילה הצ'רקסית בישראל, נולד בכפר כמא. בשירותו בצה"ל היה חייל מצטיין במסגרת יחידת מילואים. לאחר שחרורו מן הצבא החל לעבוד במפעלי נייר חדרה.
במפעלי נייר חדרה החל לעבוד כעוזר לשוקל נייר. במרוצת השנים השתלם בנושאים שונים וקודם לתפקיד מנהל משמרת. במסגרת השתלמות בחוץ לארץ הוסמך כמפעיל מכונת חיתוך נייר חדישה, בסיומה חזר למפעל ומונה למנהל המכונה. בשנות השמונים נשלח לרומניה לצורך הכשרת צוות מקומי בהפעלת מכונה דומה.
חתוקאי קיבל את פרס עובד ישראל במגזר התעשייתי ובשנת 1986 היה חתן פרס ישראל על מפעל חיים בעמל כפיים. בנימוקי ועדת השופטים נקבע כי "אלדין חתוקאי ראוי לפרס על הצטיינות בצה"ל ועל ההתמדה והחריצות שהוא מגלה בעבודתו במפעלי נייר חדרה. מגלה רוח צוות וכושר ניהול, במחלקה המורכבת מעובדים דרוזים, יהודים, מוסלמים וצ'רקסים".
הערות שוליים

↑  רשימת זוכי הפרס באתר פרסי ישראל
שיאומי

| --- | --- |


 נתונים כלליים
 סוג:  חברה ציבורית
 בורסה:  הבורסה לניירות ערך בהונג קונג (1810) 
 מייסדים:  ליי ג'ון
 תקופת הפעילות:  6 באפריל 2010 – הווה (14 שנים)
 חברות בנות:  רדמי  Black Shark  Roborock  Ninebot  Huami Corporation  Meitu  POCO 
 מיקום המטה:  בייג'ינג 
 משרד ראשי:  בייג'ינג, סין הרפובליקה העממית של סין
 ענפי תעשייה:  אלקטרוניקה ביתית, מכשירי חשמל ביתיים, טלפון סלולרי 
 מוצרים עיקריים:  טלפונים חכמים, מחשבי לוח, טלוויזיות חכמות, מצלמות אקסטרים
 רווח תפעולי:  20,000,000,000 דולר אמריקאי 
 רווח:  13,478,000,000 (נכון ל־2018) 
 יו"ר:  ליי ג'ון 
 מנכ"ל:  ליי ג'ון 
 עובדים:  כ-8,000
  
 mi.com
 
שְׁיָאוּמִי (בסינית: 小米, פין-יין: Xiǎomǐ, הגייה:  [ɕjǎu.mì] ‏האזנהקובץ:Xiaomi pronunciation.ogg‏Ⓘ‏, תרגום: דוחן) היא חברת אלקטרוניקה סינית שממוקמת בעיר הבירה של סין, בייג'ינג.
שיאומי, שעקפה את אפל במכירת סמארטפונים במהלך שנת 2020, היא יצרנית הסמארטפונים השלישית בגודלה בעולם (אחרי וואווי הסינית וסמסונג הדרום־קוריאנית) ואחת מחברות האלקטרוניקה הגדולות בסין. היא מתכננת, מפתחת ומשווקת טלפונים חכמים, אפליקציות ומוצרי אלקטרוניקה. בין מוצריה: טלוויזיות חכמות, סטרימרים, מצלמות אקסטרים, מטהר אוויר ביתי, מסנן מים, נעליים חכמות, צמיד כושר חכם, סוללת גיבוי ומטען נייד.
סוללת גיבוי/מטען נייד של שיאומי
אחד הפיתוחים הבולטים של שיאומי היא מערכת ההפעלה מבוססת אנדרואיד MIUI.
לחברה למעלה מ-8,000 עובדים, בעיקר בסין, במלזיה ובסינגפור. היא הולכת ומתרחבת למדינות נוספות כגון הודו, אינדונזיה, הפיליפינים וברזיל.
בסוף דצמבר 2014 הפכה שיאומי לסטארטאפ היקר ביותר בעולם לאחר שקיבלה 1.1 מיליארד דולר ממשקיעים, מה שהופך את ערך השוק שלה ליותר מ-46 מיליארד דולר.
ביולי 2018 הונפקה בבורסה לניירות ערך בהונג קונג.
שיאומי הוכנסה ל"רשימה שחורה" של חברות שנאסר על אמריקאים להשקיע בהן בימים האחרונים של כהונתו של נשיא ארצות הברית דונלנד טראמפ, כשהסיבה היא קשריה עם הצבא הסיני. לצדה נוספו עוד חברות טכנולוגיות סיניות (וואווי, טיקטוק, בייטדאנס, Alipay מבית קבוצת עליבאבא, VMate, CamScanner) לרשימת החרם. חרף זאת, שיאומי הכחישה שיש לה קשר לצבא הסיני, הגישה תביעה נגד הממשל האמריקאי, וקיבלה צו מניעה זמני במרץ 2021.
קבוצת המילטון היא היבואנית הרשמית של מוצרי שיאומי בישראל. ב-22 באוגוסט 2018 נפתחה החנות הרשמית הראשונה בישראל בדיזנגוף סנטר, תל אביב. ב-מאי 2019 נפתחה חנות נוספת לשיאומי בקריון, קריית ביאליק.
סיקור בתקשורת

שיאומי הסינית הושוותה עם התאגיד האמריקני אפל, שכן סוקרים מצאו כי כמה מהטלפונים והטאבלטים של שיאומי דומים למראה של אפל. בנוסף, אסטרטגיית השיווק של שיאומי מתוארת לעיתים "כרכיבה על גבו" של הסגנון של אפל. על פי הדיווחים, לאחר קריאת ספר על סטיב ג'ובס בקולג', יו"ר ומנכ"ל שיאומי, ליי ג'ון, טיפח בקפידה את התדמית של סטיב ג'ובס, כולל ג'ינס, חולצות כהות וסגנון ההכרזה של ג'ובס בהכרזות המוצרים הקודמות של שיאומי.
ב-2012 נטען כי החברה מזייפת את הפילוסופיה ואת הלך הרוח של אפל[דרוש מקור]. בשנת 2013, המבקרים התלבטו כמה מהמוצרים של שיאומי היו חדשניים, וכמה מהחדשנות שלהם היו רק יחסי ציבור טובים באמת. אחרים מציינים כי אמנם יש קווי דמיון לאפל, אך היכולת להתאים אישית את התוכנה על סמך העדפות המשתמשים באמצעות מערכת ההפעלה אנדרואיד של גוגל מבדילה את שיאומי מאפל.
סמארטפונים וטאבלטים

לחברה מספר סדרות סמארטפונים אשר כולן מריצות אנדרואיד, שעליו מולבש MIUI, הרום בפיתוחה של שיאומי. סדרת ה-Mi a מריצה אנדרואיד נקי ללא MIUI.
סמארטפונים וטאבלטים > Mi A

סדרת סמארטפונים שהוכרזה ב-2017 ומריצה אנדרואיד One המפותחת על ידי גוגל, וכוללת את מערכת ההפעלה אנדרואיד ללא כל תוספת של היצרנית, דוגמת ה-MIUI.
סמארטפונים וטאבלטים > Redmi

סדרת הסמארטפונים המוזלת. מכשירים בסדרה בעלי מסך גדול נקראים Redmi Note. המכשירים האחרונים שהושקו בסדרה זו היא סדרת רדמי נוט 12, לקראת סוף 2022.
סמארטפונים וטאבלטים > Poco

סמארטפון Pocophone F1, הוא הסמארטפון הראשון מתוצרת POCO, הושק בישראל ב-29 באוגוסט 2018, עם מפרט של מכשיר דגל (סנפדראגון 845, זיהוי פנים, 6.18 אינץ', מצלמת 20 ו-12 מגה פיקסל) ומחיר של 1,500 שקלים.
סמארטפונים וטאבלטים > Mi

סדרת מכשירי הדגל של החברה, המכשירים Mi2s ,Mi3 ,Mi4 ,Mi4c זכו להצלחה גדולה בסין ואף מחוצה לה. מכשירים אלה הם בעלי מפרטים של מכשירי דגל, ונמכרים במחירים הזולים משמעותית מאלה של מתחריהם. מכשיר ה-Mi 5 מתחרה ישירות בגלקסי 7 של סמסונג וב-G5 של LG.
בתמונות ניתן לראות את מכשיר הדגל ה-Mi5 עם ממשק ה-MIUI 7. המכשיר מגיע עם מעבד הסנאפדרגון 820 של חברת קוואלקום, מסך בגודל של 5.15 אינץ', זיכרון של 3/4 גיגה-בייט RAM ו-32/64/128 גיגה-בייט לאחסון.
במאי 2016 הכריזה החברה על מכשיר ה-Mi max בעל מסך ענק של 6.44 אינץ' ומפרט מתקדם. בחודש אוקטובר הכריזה החברה על ה-Mi mix, המכשיר עם 92% ניצול המסך משטח המכשיר, מהטובים בעולם. המכשיר כולל מפרט מתקדם וגרסה משודרגת הכוללת ציפוי זהב 18 קרט.
בפברואר 2017 הכריזה החברה על ה-Mi 5c שהכיל את המעבד הראשון פרי פיתוחה של שיאומי-Surge S1 והיה בעצם למכשיר הראשון של שיאומי לשנת 2017. ה-Mi5c מציע מבנה מתכתי מלא כמו ב-Mi5s על אף שהוא מהווה מכשיר קודם ל-Mi 5 שהציע מבנה זכוכית כמעט מלא.
סמארטפונים וטאבלטים > Mi > Mi Note

סדרת מכשירי הפרימיום של החברה.
באוקטובר 2016 הכריזה שיאומי על ה-Mi Note 2, המכשיר בעל שוליים קמורים ועיצוב שמזכיר את הגלקסי נוט 7. המכשיר מגיע עם מעבד ה-Snapdragon 821 ומסך של 5.7'.
סמארטפונים וטאבלטים > Mi > Mi Note > Mi Play

סדרת סמארטפונים המיועדת לשוק הצעיר, שהוכרזה בתאריך 24 בדצמבר 2018.
סמארטפונים וטאבלטים > Mi Pad

סדרת טאבלטים שמגיעה בשתי גרסאות: גרסת אנדרואיד (שאליה מצורף ממשק ה-MIUI) וגרסה המריצה Windows 10.
מוצרים שונים > מצלמות

לחברה שלושה סוגי מצלמות: מצלמות אבטחה, מצלמות אקסטרים, ומצלמות לרכב. כולן מיובאות לארץ תחת המותג XiaoYi (בעברית: שיוהיי) או בקיצור Yi.
מוצרים שונים > צמידי כושר

Mi Band היא סדרת צמידי הכושר של החברה (טבלת השוואה בתחתית).
המוצר הראשון בסדרה זו הוכרז באוגוסט 2014, תחת השם Mi Band 1. המוצר מורכב מרצועת סיליקון בעיצוב מינימליסטי שלתוכה מורכב החיישן עצמו.
החיישן עצמו, אשר מהווה את הרכיב העיקרי במוצר, עוצב כקפסולה מוארכת, עם משטח מגע עשוי אלומיניום בגימור מט ועליו משולבות 3 נורות לד, נורות אלו משמשות בעיקר על מנת להציג את מידת ההתקדמות של המשתמש ביחס למטרה שהציב.
כמן כן, רכיב זה מכיל חיישן תנועות לספירת צעדים אשר משמש למעקב אחר הפעילות הגופנית ועוד. הצמיד מתממשק לטלפון החכם בפרוטוקול תקשורת אלחוטי מבוסס בלוטות' ומתריע על שיחות נכנסות, הודעות וכולי.
תכונות אלו משתנות בהתאם למערכת ההפעלה של הטלפון החכם.
לצמיד היו שני יתרונות בולטים. האחד הוא, זמן ההמתנה הארוך, עד כ-30 ימי שימוש, לעומת ממוצע של יום אחד שימוש בשעונים החכמים הקיימים כיום ועד למספר ימי שימוש לצמידי הכושר.
יתרונו השני הוא המחיר, המוצר הראשון בסדרה הוצג בתג מחיר של פחות מ-20 דולרים.
בשנת 2015, השיקה החברה את דור ההמשך של צמיד הכושר תחת השם Mi Band 1S - Pulse, דגם זה הכיל את כל התכונות של הדגם הראשון, בנוסף להן כלל, מד דופק אשר הציג בעזרת יישומון נלווה לטלפונים החכמים נתוני דופק לב של המשתמש.
גם לצמיד זה נותר היתרון הבולט של זמן המתנה ארוך, של עד כ-30 ימי שימוש עד לצורך בהטענה של המכשיר, כמו גם תג מחיר אטרקטיבי של פחות מ-20 דולרים.
ביוני 2016 השיקה החברה את הדור השלישי המכונה Mi Band 2, בדגם זה חלו שינויים משמעותיים, החל מהוספת מסך OLED חסכוני בגודל 0.42 אינץ' וכלה בעיצוב מחדש של הרצועה אשר גם הורחבה.
זמן ההמתנה בדגם השלישי בסדרה התקצר ל-20 ימי שימוש, ואילו המחיר נותר עדיין אטרקטיבי והמוצר הוצג במחיר של פחות מ-30 דולרים בסין.
סדרת צמידי הכושר של החברה עמידים כולם למים ואבק בתקן IP67 אשר מאפשר למשתמש חשיפה למים (ללא צלילה לעומקים) כמו גם לאבק.
מוצרים שונים > צמידי כושר > טבלת השוואה בין מוצרי סדרת הצמידים הלבישים

| תכונה/דגם | Mi Band | Mi Band 1S | Mi Band 2 |
| --- | --- | --- | --- |
| שנת השקה | 2014 | 2015 | 2016 |
מד צעדים: V
| מד דופק |  | V PPG | V PPG |
| מסך תצוגה |  |  | V 0.42 אינץ' OLED |
רטט: V
| זמן המתנה | עד כ-30 ימים | עד כ-30 ימים | עד כ-20 ימים |
| סוללה | 45 מיליאמפר ליתיום פולימר | 45 מיליאמפר ליתיום פולימר | 70 מיליאמפר ליתיום פולימר |
עמידות במים ואבק (תקן): IP-67
בלוטות': 4.0
| תמיכה במערכות הפעלה | ios 7 ומעלה android 4.4 ומעלה | ios 7 ומעלה  android 4.4 ומעלה | ios 7 ומעלה  android 4.4 ומעלה |
מוצרים שונים > מוצרי בית חכם

לשיאומי שורה של מוצרי בית חכם, המיוצרים על ידי יצרנית צד-שלישי שחברה לשיאומי. המוצרים מתקשרים ומתממשקים אחד עם השני באמצעות יישומון Mi Home. בין המוצרים ניתן למצוא מוניטור לבדיקת לחץ דם, מטהר אוויר, משקל חכם, מטהר מים, שואבי אבק רובוטים, מנעול חכם ועוד.
מוצרים שונים > מכונית חשמלית

בדצמבר 2023 חשפה שיאומי את המכונית החשמלית הראשונה בפיתוחה, המכונית נקראת SU7, ומגיע בשני גרסאות שונות - עם מנוע בודד וכפול. זוהי מכונית סדאן משפחתית ומצוידת בשלושה מסכים לטובת הנוסעים.
MIUI

ה-MIUI הוא ממשק משתמש (בשפה המקצועית נקרא "רום") בפיתוחה של שיאומי המבוסס על אנדרואיד.
ל-MIUI דמיון רב לממשק ה-iOS של אפל בין השאר מכיוון שאינו כולל מגירת יישומונים וכל היישומים מופיעים על מסכי הבית. החל מגרסה 12 של הממשק, ישנה אפשרות גם למגירת יישומונים, בדומה למערכות הפעלה מבוססות אנדרואיד.
ה-MIUI כולל יישומונים רבים בפיתוחה של שיאומי, בין השאר יישומוני מוזיקה, מחשבון, סורק ברקוד, מערכת הרשאות ליישומונים (עוד לפני שהאופציה נוספה כברירת מחדל באנדרואיד 6), סורק וירוסים, מנקה הפלאפון, רדיו FM, גלריה, מצלמה, יישומון הערות, יישומון ענן (שניתן לגבות דרכו תמונות, הערות, הודעות וכדומה), מצפן, מקליט, מזג האוויר ועוד.
ה-MIUI מגיעה כברירת מחדל בטלפונים חכמים בייצורה של שיאומי, היא ניתנת להתקנה על מספר גדול של מכשירים מחברות שונות וזמינה להורדה באתר הרשמי של החברה.
הערות שוליים

↑  אביב מזרחי, הסמארטפון ששווה עשרות מיליארדים, באתר ynet, 30 בדצמבר 2014
↑  רפאל קאהאן, האם הנפקת שיאומי תחסל אותה?, באתר כלכליסט, 13 ביולי 2018
1 2  יובל מן, ארה"ב תסיר את שיאומי מהרשימה השחורה, באתר ynet, 12 במאי 2021
↑  Trump bans Alipay and seven other Chinese apps, באתר BBC, ‏6 בינואר 2021 (באנגלית)
↑  עמית לגו‏, "היו שם מכות": אמש פתחה שיאומי את החנות הראשונה בישראל וההמונים התנפלו, באתר וואלה, 23 באוגוסט 2018
↑  חנות נוספת למותג שיאומי תיפתח בחודש הבא בצפון, באתר ג'ירפה, ‏2019-03-24
↑  הוכרז: Xiaomi Mi Play – עם עיצוב יוקרתי, מסך גדול ומחיר אטרקטיבי , גאדג'טי, אופק ביטון, 25 בדצמבר 2018
↑  הוכרז: Xiaomi SU7 – רכב חשמלי עם 673 כ”ס וטווח של 800 ק”מ, באתר www.gadgety.co.il, ‏2023-12-28
| --- | --- |
בקרת זהויות :  NDL: 001211806  VIAF: 206144647708031813728   WorldCat (עם VIAF): 206144647708031813728 
Xiaomi Redmi Note
Xioami Redmi Note 3
Xiaomi Mi 4
Xiaomi Mi Note Pro
מצלמת האקסטרים
Mi Band 1S
משה אליהו הלפרין

הרב משה אליהו הלפרין (ה'תרל"ב 1872 - י"ח בניסן ה'תרפ"א, 1921) היה רב נואם ועסקן ממנהיגי היהדות החרדית בפולין הקונגרסאית, חבר מועצת גדולי התורה של אגודת ישראל, ונציג בסיים הפולני.
קורות חיים

נולד בלובלין לר' דוד מאיר הלפרין, איש-עסקים מחסידיו של האדמו"ר רבי יצחק יעקב רבינוביץ מביאלה, מצאצאי הרב יחיאל הלפרין. לאחר פטירת אביו, גדל בבית סבו הרב איטשע, מגדולי הבנקאים בוורשה, חבר בוועדת האשראי של הבנק הממשלתי בפולין (מטעם רוסיה).
בילדותו הוכר כעילוי, ובני תקופתו סיפרו גוזמאות על כישוריו בתורה ובמדעים. לפי האגדה היה התנ"ך שגור על לשונו כילד. בגיל 10 הוציאו אותו הוריו מהחדר משום שהקדים את הקצב, ושכרו מלמד מיוחד שיענה על כישוריו. בהמשך החל לשמוע שיעורים מפי רב העיר רבי שניאור זלמן פרדקין מחבר שו"ת "תורת חסד".
הוא מתואר גם כאוטודידקט שרכש בעצמו יכולת שליטה בחמש שפות אירופיות, בהיסטוריה ובמדעים. מתרועע בין מלומדים, שאחד מהם - פרופסור רוס - כותב לו: ”אגרותיך וחרוזיך שמורים אצלי ביחד עם האגרות שקיבלתי מן הרייכס-קנצלר ביסמרק”.
בהיותו בן 15 פגש הלפרין לראשונה את האדמו"ר רבי גרשון חנוך הניך ליינער, שהסתובב ברחבי אירופה במטרה לעשות נפשות לחידוש מצוות התכלת. האדמו"ר השאיל לו את ספריו שחיבר בעניין, וכבר למחרת הפך לחסידו הקרוב עד סוף ימיו. בהמשך אף נשלח לייצג את דעת רבו ולהתפלמס עם הגאון רבי ישראל יהושע מקוטנא למען חידוש מצוות התכלת. בהשפעת רבו, החל הלפרין לעסוק בתורת הקבלה ואף כתב חיבור קבלי בשם "ספר האילן" שנותר בכתב יד.
בגיל 17 נשא את בתו של העשיר בער אדער מנכבדי קהילת קאליש, הוא נותר להתגורר בסמיכות לחותנו במשך 10 שנים, שבהן עמד לצדו של רב העיר שמשון ארנשטיין, וגיבש סביבו עדת מעריצים. בקאליש השתלב הלפרין בפעילות ציבורית, והיה חבר הנהלה בכל מוסדות הצדקה והחסד.
לפרנסתו פתח מפעלים לברזל, סובין, טקסטיל וזהב, אלא שכולם נכשלו עסקית, בעיקר בשל התנהלות לא נכונה. אחד ממיודעיו תיאר בעיתון דער יוד את הבעייתיות שבה התנהל:
בבואי אל מעונו בקאליש המוקף בתי חרושת לאריגה הנחפזים עתה לספק את בדי הלוקסוס לעונת הקיץ, מצאתי את רבי משה אליהו יושב ומתעמק בדברי הירושלמי. הוא מוכרח בכל מחיר לרדת לסוף כוונת הקושיא בירושלמי 'וקסמים בידם'...
גם לאחר שנכשלו עסקיו, סירב הלפרין לעשרות הצעות רבנות שהגיעו אליו. גם בשנת ה'תרס"ג (1903) כשידידו האדמו"ר רבי אברהם בורנשטיין מסוכטשוב וראשי קהילת קאליש הפצירו בו לכהן ברבנות העיירה, סירב ויצא בעצמו להביא את ידידו רבי יחזקאל ליבשיץ לרבנות. 
כך גם הוצעו לו רבנויות ערים גדולות ונחשבות כמו אנטוורפן שבבלגיה, אודיסה, ועוד.
בשנת תרע"א (1911), הסכים לבקשת הלורד סמואל מונטגיו, ברון סוויית'לינג הראשון ומנהיגי הקהילה היהודית בלונדון לשמש במשרת הרב הראשי לאיחוד הקהילות ובתי הכנסת בלונדון. הלפרין יצא ללונדון עם ידידו הרב ליבשיץ, שם פגש את ג'יימס דה רוטשילד שערך לכבודו סעודה. בחירתו של הלפרין כבר הובטחה אלא שברגע האחרון הוא נתקף במחלת הטיפוס והדבר ירד מסדר היום.
בסוף אותה שנה הזמינו רבה של לודז' אליהו חיים מייזל לנהל את המוסדות הדתיים בעיר. מאז ועד סוף ימיו התגורר בעיר, וכיהן כיו"ר 'ועד הרבנים' עד לבחירתו של יריבו הרב אליעזר יהודה טרייסטמן, שהלפרין ויתר לו על המשרה.
עסקנות ופוליטיקה

במלחמת העולם הראשונה החל הלפרין בפעילות עסקנית חובקת עולם להצלת יהודים ממשפטי שדה. באותו זמן גם חבר, על פי מצוות רבו מראדזין לתנועת אגודת ישראל והפך לאחר מדבריה הבולטים. בהמשך אף נבחר כחבר להנהגה הרוחנית - מועצת גדולי התורה.
עם כינונה של הרפובליקה הפולנית השנייה בשנת 1919 נבחרו הלפרין ועמיתו הרב אברהם צבי פרלמוטר כנציגי אגודת ישראל בסיים הפולני. הלפרין הוכר כנואם מיוחד שהתמודד מול האנטישמיות המקומית.
הקו הפוליטי שאותו נקט הלפרין, היה פחות מיליטנטי משל עמיתיו היהודים. חודש אחרי כינוס הסיים ב-27 בפברואר 1919, הוא רשם היסטוריה, כאשר נשא נאום שבו ביקש להצהיר כי ”היהדות האורתודוקסית אינה מזדהית עם ההכרזות החמורות של ה'דיפוטט' נח פרילוצקי”. הסטנוגרמה מאותה ישיבה מציינת כי זו פעם ראשונה שהצהרה יהודית זוכה לקצור תשואות שכאלה.
בני דורו מעידים על אופיו החסידי שהשתמר גם בימי גדלותו. אחד ממוקיריו ד"ר לוי ניימצביץ' (מנהל הסמינר האגודאי למורים בגרודנה) תיאר בכתביו: ”הזדמן לי לעקוב אחרי אישיותו ביום אחד שבו התבלטו באופן ממשי מאוד קוי-הניגוד של אופיו המורכב. ראיתיו בבוקר ניצב בהכנעה לפני רבו האדמו"ר. ראשו הגדול נראה אז כשקוע בין כתפיו; עיניו המאירות היו עצומות למחצה, ועל פני כל מהותו ריחפה רוח של התבטלות, כאילו הוא עצמו אינו קיים כעת לחלוטין, וכולו נתון להשפעת הרבי. 
ובאותו יום ממש ראיתיו עוד ב'סיים' הפולני, בהופעתו הפומבית כדי להגן על קדשי ישראל - ראיתי לפני אדם אחר לחלוטין: יהודי גאה בעל אומץ רוח, אדם בעל הכרה ומצטיין בהשכלתו המבריקה, עם לב עברי חם, לב תוסס ורוגש..”.
בעיצומה של אספת עסקנים שהתקיימה במעונו בי"ח ניסן - חול המועד פסח ה'תרפ"א, חטף שבץ מוחי ונפטר. בלווייתו שהתקיימה בלודז' השתתפו אלפי בני אדם, ולמרות קדושת המועד, ספדו לו רבנים בראשות הרב פרלמוטר כדין חכם בפניו.
הותיר אחריו כמה חיבורים בכתב יד, שאבדו כולם במשך השנים. נכדו הוא אלוף בדימוס אלי זעירא.
לקריאה נוספת

ספרא וסייפא: הגאון רבי משה אליהו הלפרין מלודז'  - בכתב העת 'בית יעקב' גיליון 137 עמ' 21.
הגאון רבי משה אליהו הלפרין - בתוך הספר דמויות הוד ח"ג עמ' רכג - אהרן סורסקי.
תולדות יהודי קאליש - ישראל דוד בית הלוי - עמ' 212
בטי רובינסון

אליזבת' "בטי" רובינסון-שוורץ (באנגלית: Elizabeth M. "Betty" Robinson-Schwartz; ‏ 23 באוגוסט 1911 – 18 במאי 1999) הייתה אתלטית אמריקאית, האלופה האולימפית הראשונה במשחקים האולימפיים בריצת 100 מטר, בעלת 3 מדליות מהן 2 זהב ושיאנית העולם בריצה יוקרתית זו.
ביוגרפיה

רובינסון נולדה בריברדייל, אילינוי. ב-30 במרץ 1928 בתחרות הראשונה שלה בריצת 100 מטר היא סיימה שנייה אחרי שיאנית ארצות הברית הלן פילקי. בריצה השנייה שלה בקריירה בלבד, רובינסון השוותה את שיא העולם לנשים, שלא הוכר רשמית.
תחרויות אתלטיקה לנשים נערכו לראשונה באולימפיאדת אמסטרדם (1928). במשחקים עצמם זכתה רובינסון בשתי מדליות, אחת זהב ואחת כסף. בריצה הרביעית שלה בקריירה, בריצת 100 מטר, היא זכתה במדליית זהב לאחר שהשוותה את שיא העולם (12.2 שניות) לפני פני רוזנפלד (12.3 שניות) ואתל סמית' (12.3 שניות) שתיהן מקנדה ובכך הפכה רובינסון לאלופה האולימפית הראשונה בריצה זו. כמו כן, זכתה במדליית כסף בריצת שליחות 4x100 מטר בתוצאה של 48.8 שניות, אחרי קנדה שקבעה שיא עולם חדש של 48.4 שניות ולפני גרמניה (49.0 שניות).
בשיא הקריירה שלה בשנת 1931 הייתה רובינסון מעורבת בהתרסקות מטוס וסבלה מפציעות קשות. אדם שגילה אותה בין ההריסות כשהייתה בתרדמת חשב בטעות שהיא מתה, והסיע אותה במכוניתו אל הקברן שם התגלתה טעותו. היא התעוררה מהתרדמת לאחר כ-7 חודשים. לאחר מכן עברו עוד כ-6 חודשים עד שהצליחה לקום מכיסא הגלגלים ועוד כשנתיים עד ששבה ללכת ולרוץ. כתוצאה מאירוע קשה זה היא החמיצה את אולימפיאדת לוס אנג'לס (1932).
ביוגרפיה > אולימפיאדת השיא

למרות הפציעה הקשה שלה עשתה רובינסון קמבק ענק והשתתפה באולימפיאדת ברלין (1936). היא הייתה שותפה לזכייה במדליית זהב בריצת שליחות 4x100 מטר בתוצאה של 46.9 שניות, לפני בריטניה (47.6 שניות) וקנדה (47.8 שניות). נבחרת גרמניה שקבעה בשלב המוקדמות שיא עולם חדש של 46.4 שניות והובילה את הריצה בשלב הגמר, הפילה את המקל בהחלפה האחרונה.
לאחר המשחקים האולימפיים פרשה רובינסון מהשתתפות בתחרויות ונישאה לריצ'רד שוורץ. היא המשיכה להיות מעורבת בתחרויות ספורט ושימשה בתפקיד רשמי כאחראית על השעון באליפויות ארצות הברית במשך שנים רבות ועסקה גם בדוברות. היא הייתה האישה הראשונה שזכתה לאות "N" מאוניברסיטת נורת'ווסטרן בו למדה.
בשנת 1999 נפטרה רובינסון בגיל 87 לאחר שלקתה בסרטן ובמחלת אלצהיימר.
שיאים איישיים

ריצת 100 יארד: 11 שניות (1928)
ריצת 100 מטר: 12.0 שניות, בעזרת רוח גבית (1928)
מושל מישיגן

מושל מישיגן (באנגלית: Governor of Michigan) הוא מושל מדינת מישיגן. המושלת הנוכחית היא גרטשן ויטמר, חברת המפלגה הדמוקרטית, שהושבעה לתפקיד ב-1 בינואר 2019.
דרישות

מושלי מישיגן, בדומה לסגניהם, חייבים להיות אזרחי ארצות הברית אשר התגוררו במישיגן במשך ארבע השנים שקדמו לבחירתם וחייבים להיות בני 30 לפחות. תיקון חוקתי שאומץ על ידי הבוחרים בבחירות הכלליות לשנת 2010 קובע כי אדם אינו זכאי להתמודד לכל משרה נבחרת, לרבות מושל וסגן מושל, אם הורשע בעבירות של חוסר יושרה, הונאה, תרמית או הפרה של אמון הציבור, וכן אם ההרשעה הייתה קשורה לסמכותו הרשמית של האדם, תוך שהוא מחזיק במשרה כלשהי ברמה המקומית, הארצית או הפדרלית.